text: Falske pengesedler i omløb
  10 august 2010 kl. 15.34
  Syd- og Sønderjyllands Politi har siden søndag modtaget flere anmeldelser om betaling med falske pengesedler.
  Anmeldelserne er kommet fra butikker i Vejen, Holsted og Brørup.
  Der er tale om falske 500 og 1.000 kroner sedler. De falske penge er udført som en pæn farvekopi trykt på almindelig papir.
   
  Pengene mangler sølvstriben, og de har ikke vandmærker.
  Kriminalassistent Sønke Iwersen, Syd- og Sønderjyllands Politi, oplyser, at politiet har kendskab til fem falske sedler.
  
  Må selv dække tabet
  Nationalbanken oplyser, at det sidste år blev fundet 356 falske sedler i omløb - et fald i forhold til 2008, da der blev fundet 517 falske sedler.
  Strafferammen for falskmøntneri er på 12 års fængsel, hvilket er en af straffelovens højeste strafferammer.
   
  Falske penge skal indleveres til politiet. Hvis man er blevet snydt med falske penge, kan man ikke uden videre få erstattet tabet. Man skal rejse et erstatningskrav mod gerningsmanden, hvis politiet finder frem til vedkommende.
  Syd- og Sønderjyllands Politi anmoder forretningsdrivende i området om at være ekstra opmærksomme på de falske sedler, så de ikke kommer til at cirkulere fra hånd til hånd.
  Hvis man modtager falske sedler skal man kontakte politiet på 1-1-4.
  Nationalbankens hjemmeside.
  Nationalbankens hjemmeside
  